Biden se honde kry trekpas ná bytvoorval | Maroela Media
Pres. Joe Biden saam met Champ (links) en Major (regs). (Foto: Adam Schult/The Oval Pawffic/Twitter)
Pres. Joe Biden van die VSA het sy twee honde na sy huis in Wilmington, Delaware, teruggestuur nadat die jongste van dié twee glo 'n sekuriteitswag by die Withuis gebyt het.
Die driejarige Duitse herdershond, Major, het glo geruime tyd aggressiewe gedrag teenoor Withuis-personeel getoon, berig CNN. Volgens anonieme bronne het hy gereeld vir personeel geblaf, op hul gespring en hulle bestorm.
Major het egter op 'n Twitter-rekening, wat vir die honde van die Withuis geskep is, 'n verklaring uitgereik waarin hy dié aantygings ontken.
"Ek wil daarop wys dat krapmerke tydens speeltyd algemeen is en met die beste van ons gebeur, veral wanneer ons nog jonk is en hoë energievlakke het. Ek sal nooit met opset iemand byt nie. Ek hou vol dat ek onskuldig is en bly hoop dat die komende ondersoek presies dit sal toon," lui die verklaring
Dit is nie duidelik of die sekuriteitswag tydens die bytvoorval beseer is nie. Die insident was egter ernstig genoeg dat Major en sy maat, die 13-jarige Champ, ook na die Biden-huis teruggestuur is.
Dit is ook nie duidelik of Major en Champ ooit gaan terugkeer na die Withuis nie.
Major. (Foto: Adam Schult/The Oval Pawffic/Twitter)
(Foto: Adam Schult/The Oval Pawffic/Twitter)
Champ het ook sy maat op Instagram verdedig. "Major byt nie mense nie, en hy is nie aggressief nie." Hy het ook hul volgelinge op sosiale media herinner aan al die video's waarin Major omring word deur media en personeel.
Major is die eerste hond wat uit 'n skuiling gered is wat in die Withuis gewoon het. Hy is in November 2018 deur Biden en sy vrou aangeneem.
Die presidentsvrou, Jill Biden, het verlede maand in 'n onderhoud op The Kelly Clarkson Show gesê dat sy daarop fokus om die honde gemaklik te maak in hul nuwe woonplek in Washington.
"Hulle moet ewe skielik die hysbak neem en is nie gewoond daaraan nie. Hulle moet ook na die Suid-grasperk gaan waar baie mense hulle dophou. Dis hoekom ek soveel aandag daaraan gee om almal gemaklik en rustig te hou."
???? Yelp! I am innocent. #PawsRelease pic.twitter.com/YfVK9G0Zjn
Jammer Zuma toe hy president was nie 'n hond gehad het wat die Gupta's gebyt het. Sou Zuma se hond se naam Shaik gewees het, of NineIron?
Ek dink dis super oulik om 'n Twitter rekening vir Major te hê en wens hom alle sterkte in die ondersoek. Baie respek en dankbaarheid dat die Biden's honde uit skuilings red.
Jill Biden het blykbaar al voorheen as sy uitstedig gaan wees vir 'n paar dae, die honde Delaware toe gestuur. Dis nou weer die geval.
Mens sal nog moet sien wat die gevolge van die bytvoorval vir Major Biden sal wees. Eintlik is dit hartseer, want hy sal nou al moes begin aanpas het by die Withuis.
Dalk het die sekuriteitswag hom uitgelok? Of, die sekuriteitswag hou net nie van honde nie en vertolk spelerige gedrag as agressie.